ประกาศกระทรวงแรงงานและสวัสดิการสังคม เรื่อง ประเภท ขนาดของกิจการ และท้องที่ที่ให้นายจ้างจ่ายเงินสมทบ  (ฉบับที่ 2)
ประกาศกระทรวงแรงงานและสวัสดิการสังคม
ประกาศกระทรวงแรงงานและสวัสดิการสังคม
เรื่อง ประเภท ขนาดของกิจการ และท้องที่ที่ให้นายจ้างจ่ายเงินสมทบ
(ฉบับที่ ๒)
 

โดยที่เป็นการสมควรกำหนดให้นายจ้างที่มีลูกจ้างทำงานอยู่ในทุกท้องที่ทั่วราชอาณาจักร
ตั้งแต่หนึ่งคนขึ้นไป มีหน้าที่จ่ายเงินสมทบกองทุนเงินทดแทน

อาศัยอำนาจตามความในมาตรา ๖
และมาตรา ๔๔ แห่งพระราชบัญญัติเงินทดแทน พ.ศ. ๒๕๓๗
กระทรวงแรงงานและสวัสดิการสังคมจึงออกประกาศไว้ ดังต่อไปนี้

ข้อ ๑ ให้ยกเลิกความในข้อ ๒
แห่งประกาศกระทรวงแรงงานและสวัสดิการสังคม เรื่อง ประเภท ขนาดของกิจการ
และท้องที่ที่ให้นายจ้างจ่ายเงินสมทบ ลงวันที่ ๑๒ กันยายน พ.ศ. ๒๕๓๗
และให้ใช้ความต่อไปนี้แทน
ข้อ ๒
ให้นายจ้างที่มีลูกจ้างทำงานตั้งแต่หนึ่งคนขึ้นไปในทุกท้องที่ทั่วราชอาณาจักรมีหน้าที่จ่ายเงินสมทบ
ทั้งนี้ เว้นแต่
(๑)
นายจ้างซึ่งประกอบกิจการเพาะปลูก ประมง ป่าไม้ และเลี้ยงสัตว์ซึ่งมิได้ใช้ลูกจ้างตลอดปีและไม่มีงานลักษณะอื่นรวมอยู่ด้วย
(๒) นายจ้างที่เป็นบุคคลธรรมดา
ซึ่งงานที่ลูกจ้างทำนั้นมิได้มีการประกอบธุรกิจรวมอยู่ด้วย
(๓) นายจ้างซึ่งประกอบการค้าเร่
การค้าแผงลอย

ข้อ ๒
ในกรณีที่ลูกจ้างหรือผู้มีสิทธิเป็นผู้มีสิทธิได้รับเงินทดแทนจากนายจ้างอยู่ก่อนวันที่ประกาศนี้ใช้บังคับ
ให้มีสิทธิได้รับเงินทดแทนจากนายจ้างต่อไปจนครบตามสิทธิ

ข้อ ๓[๑] ประกาศนี้ให้ใช้บังคับตั้งแต่วันที่ ๑ เมษายน พ.ศ. ๒๕๔๕
เป็นต้นไป

ประกาศ ณ วันที่ ๒๗ กุมภาพันธ์ พ.ศ. ๒๕๔๕
เดช บุญ - หลง
รัฐมนตรีว่าการกระทรวงแรงงานและสวัสดิการสังคม


[๑]
ราชกิจจานุเบกษา เล่ม ๑๑๙/ตอนพิเศษ ๒๕ ง/หน้า ๖/๑๙ มีนาคม
๒๕๔๕